ก.ล.ต. ปรับนิยามนลท.รายใหญ่ “กอง Infra-Infra Trust” สอดคล้องคุณสมบัติ-ระดับรับความเสี่ยง
ก.ล.ต. เตรียมปรับปรุงนิยามผู้ลงทุนรายใหญ่ของ“กอง Infra- Infra Trust” ให้สอดคล้องกับคุณสมบัติและความสามารถในการรับความเสี่ยง
ก.ล.ต. เตรียมปรับปรุงนิยามผู้ลงทุนรายใหญ่ของ“กอง Infra- Infra Trust” ให้สอดคล้องกับคุณสมบัติและความสามารถในการรับความเสี่ยง
5 พ.ค. 2565

ผู้สื่อข่าวรายงานว่า ตามที่สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ได้ออกหลักเกณฑ์เพื่อปรับปรุงการกำหนดบทนิยามผู้ลงทุนสถาบัน ผู้ลงทุนรายใหญ่พิเศษ และผู้ลงทุนรายใหญ่* สำหรับการลงทุนในผลิตภัณฑ์ทางการเงินภายใต้การกำกับดูแลของ ก.ล.ต. เพื่อให้ผู้ลงทุนที่มีความรู้ความเข้าใจในลักษณะและความเสี่ยงของผลิตภัณฑ์อย่างเพียงพอ และมีความสามารถในการรับความเสี่ยงได้ มีโอกาสเข้าถึงผลิตภัณฑ์ได้หลากหลายมากขึ้น ในขณะที่กิจการที่ต้องการเงินทุนมีโอกาสเข้าถึงช่องทางระดมทุนที่เปิดกว้างมากขึ้น ซึ่งจะมีผลบังคับใช้ตั้งแต่วันที่ 1 ตุลาคม 2565 เป็นต้นไป
ทั้งนี้ ก.ล.ต. จึงเห็นควรแก้ไขนิยามผู้ลงทุนรายใหญ่ของกอง Infra และ Infra Trust จากเดิมที่กำหนดไว้เป็นการเฉพาะโดยให้หมายถึงบุคคลที่ได้มาซึ่งหน่วยลงทุนหรือหน่วยทรัสต์ครั้งแรกเป็นมูลค่าไม่น้อยกว่า 10 ล้านบาท (ตามประกาศของกอง Infra และ Infra Trust**) ให้มีความสอดคล้องกับบทนิยามผู้ลงทุนที่ได้ปรับปรุงใหม่ตามที่กล่าวข้างต้น เพื่อความเหมาะสมและสอดคล้องกับคุณสมบัติและความสามารถในการรับความเสี่ยงของผู้ลงทุน
โดย ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. https://www.sec.or.th/TH/Pages/PB_Detail.aspx?SECID=794  ผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์ หรือทาง email: [email protected] ; [email protected] ; [email protected] จนถึงวันที่ 19 พฤษภาคม 2565